KIRJALLINEN KYSYMYS P-1375/02

esittäjä(t): Dorette Corbey (PSE) komissiolle

(6. toukokuuta 2002)

Aihe: Lampaiden BSE-tautia koskeva strategia

Seuraavat tiedot on otettu yhteisön kertomuksesta 2674 (10. huhtikuuta 2002). Huhtikuun 5. päivänä EU:n tieteellisessä ohjauskomiteassa (SCC) keskusteltiin Stanley Prusinerin johtaman työryhmän äskettäin ilmestyneestä selvityksestä, jonka mukaan lampaan kutkatautia sairastavien hiirten tietyt luustolihakset ovat infektoituneita ja voivat tuottaa prioneja (proteiineja, jotka levittävät tautia eläimissä). Tiedemiehet päättelivät, että tätä ei voi suoraan soveltaa karjan BSE-tautiin. He eivät kuitenkaan sulkeneet pois mahdollisuutta, että infektoituneet luustolihakset tuottaisivat prioneja karjassa.

Yhtyykö komissio tieteellisen ohjauskomitean kantaan, että ei ole olemassa tarpeeksi näyttöä, jotta voitaisiin ryhtyä toimenpiteisiin mahdollista lampaiden BSE-tautia vastaan?

Ottaen huomioon prionit hiirten lihaksissa katsooko komissio, että sen olisi ryhdyttävä toimenpiteisiin varovaisuusperiaatteen mukaisesti?

Katsooko komissio, että yleisölle on tiedotettava tästä asiasta? Mitä komissio on tehnyt tämän suhteen?

Mihin toimenpiteisiin komissio aikoo ryhtyä saadakseen varmuuden mahdollisista lampaiden BSE-tautiin liittyvistä riskeistä?

David Byrnen komission puolesta antama vastaus

(6. kesäkuuta 2002)

Komissio on tarkkaan selvillä siitä, että naudan spongiformista enkefalopatiaa (BSE) voi teoriassa esiintyä lammaspopulaatiossa. Tämän vuoksi komissio on jo ryhtynyt ennaltaehkäiseviin toimenpiteisiin suojellakseen kansanterveyttä ja eläinten terveyttä kaikilta siltä suunnalta tulevilta riskeiltä.

Näitä toimenpiteitä ovat esimerkiksi:

- vuonna 1994 käyttöön otettu rehunkäyttökielto, jota sovelletaan kaikkiin märehtijöihin lampaat ja vuohet mukaan luettuina. Nykyinen käyttökielto kattaa luonnollisesti kaikki ravinnoksi tarkoitetut tuotantoeläimet;

- nautojen, lampaiden ja vuohien luista mekaanisesti erotetun lihan käytön kieltäminen;

- lokakuusta 2000 alkaen on naudasta, lampaasta ja vuohesta erikseen määritelty riskiaines ollut poistettava.

Lampaiden ja vuohien erikseen määriteltyjä riskiaineksia koskeva luettelo perustuu tieteellisen ohjauskomitean joulukuussa 1997 antamaan lausuntoon. Vielä huhtikuussa 2002 tieteellinen ohjauskomitea totesi pienmärehtijöistä peräisin olevan aineksen turvallista hankintaa koskevassa lausunnossaan, ettei ollut uusia todisteita, joiden perusteella lausuntoa olisi muutettava. Nykytilanteessa, jossa lampaiden BSE on edelleen vain teoreettinen mahdollisuus, komissio ei pidä tarpeellisena lihasten tai minkään muun kudoksen lisäämistä tähän luetteloon. Tieteellinen ohjauskomitea vahvisti 4. ja 5. huhtikuuta 2002 tämän lausunnon julkilausumassaan, jonka se antoi professori Stanley Prusinerin ryhmän 19. maaliskuuta 2002 julkaistusta tutkimuksesta. Komitea oli tuolloin edelleen sitä mieltä, ettei ole syytä muuttaa tieteellisen ohjauskomitean lausuntoja nautojen ja lammasten lihasten turvallisuudesta. Komissio erityisesti pyysi tätä lausuntoa voidakseen päättää, antoivatko professori Prusinerin tutkimustulokset aihetta voimassaolleiden toimenpiteiden tarkistukseen.

Komission avoimuuspolitiikan mukaisesti tieteellisen ohjauskomitean julkilausuma Prusinerin tutkimuksesta sekä sen muut lausunnot ovat luettavissa komission verkkosivuilla(1), joissa on myös runsaasti lampaiden BSE-tautia koskevia kysymyksiä ja vastauksia.

Sen jälkeen, kun tieteellisen ohjauskomitean 4. ja 5. huhtikuuta antama lausunto lampaissa mahdollisesti esiintyvän BSE:n tutkimusstrategiasta julkaistiin, komissiossa on käyty sisäistä keskustelua jatkotoimista. Lausunnossa suositellaan kolmivaiheista prosessia, jonka ensimmäisessä vaiheessa aktiivisesti seurataan pienmärehtijäpopulaatiota tarttuvan spongiformisen enkefalopatian (TSE) havaitsemiseksi. Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22. toukokuuta 2001 annetussa Euroopan parlamentin ja neuvoston asetuksessa (EY) N:o 999/2001(2) on jo säädetty tällaisesta seurannasta, ja seurantaa on tehostettu 1. huhtikuuta 2002 alkaen. Prosessin toisessa ja kolmannessa vaiheessa muun muassa nimetään asianmukaisesti varustetut laboratoriot ja perustetaan asiantuntijapaneeli, joita tarvitaan tulosten arviointiin. Komissio aikoo lähitulevaisuudessa tehdä lainsäädäntöehdotuksen, jossa säädetään lausunnon panemisesta käytännössä täytäntöön.

(1) http://europa.eu.int/comm/food/fs/sc/ssc/outcome_en.html.

(2) EYVL L 147, 31.5.2001.